淮南遇梵才吉上人因悼謝南陽疇昔之遊
作者：梅堯臣
朝代：宋

paragraphs: 久已厭宦旅，故茲歸江南。
始時遽辭邑，不及事春蠶。
殘臘猶在道，險阻固所諳。
扁舟次淮海，喜遇釋子談。
契闊十五年，尚謂卧巖庵。
偶見如夙期，淹留良亦甘。
歎逝獨泫然，懷悲情豈堪。
班班雲中鳥，共看投夕嵐。
曷不念舊隠，山水唯素耽。
我從湖上去，微爵輕子男。